“ศธ.” ขานรับมติ ครม.คุมเข้ม “โควิด-19” ประกาศปิดสถานศึกษารัฐ-เอกชนในสังกัด รวมรร.กวดวิชา
“กระทรวงศึกษาธิการ” ขานรับมติ ครม.คุมเข้ม “โควิด-19” ประกาศปิดสถานศึกษารัฐ-เอกชนในสังกัด รวมรร.กวดวิชา
“กระทรวงศึกษาธิการ” ขานรับมติ ครม.คุมเข้ม “โควิด-19” ประกาศปิดสถานศึกษารัฐ-เอกชนในสังกัด รวมรร.กวดวิชา
17 มี.ค. 2563

นายประเสริฐ บุญเรือง ปลัดกระทรวงศึกษาธิการ (ปลัด ศธ.) ในฐานะโฆษก ศธ. เปิดเผยว่า ตามที่ที่ประชุมคณะรัฐมนตรี (ครม.) วันนี้ (17 มี.ค.63) มีมติให้ปิดสถานศึกษา เพื่อป้องกันการแพร่ระบาดของของโรคติดเชื้อไวรัสโคโรนา 2019 หรือโควิด-19 นั้น ทางด้านนายณัฏฐพล ทีปสุวรรณ รัฐมนตรีว่าการกระทรวงศึกษาธิการ ได้ลงนามในประกาศกระทรวงศึกษาธิการ เรื่อง ให้สถานศึกษาในสังกัดของกระทรวงศึกษาธิการปิดเรียนด้วยเหตุพิเศษ ณ วันที่ 17 มี.ค.63 ระบุดังนี้
เนื่องด้วยสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 มีการแพร่ระบาดในหลายประเทศ รวมถึงประเทศไทย กระทรวงศึกษาธิการ ตระหนักถึงความปลอดภัยในชีวิตของนักเรียนนักศึกษาจะได้รับผลกระทบจากการแพร่ระบาดดังกล่าว
อาศัยอำนาจตามความในข้อ 9 วรรคหนึ่ง (4) ของระเบียบกระทรวงศึกษาธิการ ว่าด้วยปีการศึกษาการเปิดและปิดสถานศึกษา พ.ศ.2549 ซึ่งแก้ไขเพิ่มเติม (ฉบับที่2 ) พ.ศ.2558 จึงให้สถานศึกษาของรัฐและเอกชน ทั้งในระบบและนอกระบบ ซึ่งอยู่ในสังกัดและในกำกับของกระทรวงศึกษาธิการ ปิดเรียนด้วยเหตุพิเศษ ตั้งแต่วันพุธที่ 18 มี.ค.63 เป็นต้นไปจนกว่าจะมีประกาศเปลี่ยนแปลง
ทั้งนี้ ในระหว่างที่สถานศึกษาต้องปิดเรียนด้วยพิเศษดังกล่าว หากมีความจำเป็น ให้ส่วนราชการต้นสังกัดกำหนดแนวทางแก้ปัญหาให้สถานศึกษาจัดให้มีการเรียนในรูปแบบอื่นโดยไม่ต้องเข้าชั้นเรียน

นอกจากนี้ ปลัด ศธ. ยังกล่าวย้ำว่าให้สถานศึกษาทุกแห่งยึดประกาศดังกล่าวอย่างเคร่งครัด รวมไปถึงโรงเรียนกวดวิชานอกระบบด้วย ไม่ว่าจะเป็น โรงเรียนสอนดนตรี โรงเรียนสอนติวเพื่อสอบแข่งขัน รวมถึงการเรียนการสอนในช่วงปิดภาคฤดูร้อน และโรงเรียนนานาชาติบางแห่ง ที่ยังมีการจัดการเรียนการสอนอยู่ จะต้องปิดเรียนทั้งหมดด้วย
หากสถานศึกษาใดฝ่าฝืน ในส่วนโรงเรียนเอกชนจะถูกยึดใบอนุญาตการจัดตั้งสถานศึกษา ส่วนโรงเรียนสังกัดอื่นๆ ผู้บริหารจะต้องรับผิดชอบและถูกลงโทษ